Danskerne har aldrig før spist ude, så ofte som de gør i dag. Tidens helt store tendens er at spise ude; pengene sidder løst, som vi aldrig før har set. Det burde gå SÅ godt for restaurationsbranchen!
Desværre går restauranter konkurs som aldrig før. Hver eneste dag lukker mere end 1 restaurant. Overvej, hvor mange timers hårdt arbejde restauratøren har lagt i sin drøm, nu til ingen verdens nytte.
Noget er helt galt. Nok er nok. Vi gider ikke at se på flere lukkede restauranter.
43 milliarder bliver brugt på at spise ude
På blot 3 år er omsætningen i restaurationsbranchen steget 20% til svimlende 43 milliarder kroner. Det er det højeste beløb nogensinde. Og det er endda uden pengene under bordet. Det viser Restaurationsanalysen 2018 fra Deloitte.
Får du 0,01% af kagen, driver du en restaurant med 4.300.000 kroner i omsætning. Hvilket slet ikke er urealistisk, men det er sådan set også ligegyldigt, hvad du omsætter for.
De 43 milliarder eller 4.300.000 kroner i omsætning er super fint, men det nytter ikke noget, hvis du stadig laver røde tal på bundlinjen. Omsætningen gør ikke din forretning til en succes.
Send denne artikel til én, som trænger til et skub, så han eller hun kan komme ud over stepperne og undgå at gå konkurs.
1) Restauranter er følsomme overfor konjunkturer
Efter krisen i 2008 spiste folk mindre ude. På alle måder en komplet modsætning til i dag. I stedet spiste folk hjemme, fordi man skulle spare, hvor man kunne.
Næste krise vil hive en masser restauranter med sig. De skrøbelige vil fordufte på ingen tid. Mens de store og solide forretninger vil leve videre. Måske ikke i bedste velgående, men de vil komme ud på den anden side.
Kommer der en krise? Lige nu er restaurationsbranchen flyvende. Og man fristes jo til at sige: ”Højt at flyve. Dybt at falde.” Hvad der kommer til at ske, må tiden vise.
Hvis du knap nok kan komme igennem denne tid, hvor omsætningen slår rekorder, skal du måske kigge alvorligt på din restaurant. Men bliv nu ikke desperat og sælg din mad for billigt. Det udskyder bare dine problemer.
2) Du lader dig påvirke af konkurrenter
Du har valgt den forkerte branche, hvis du vil have, at det skal være let. Kan du ikke holde til det, kan du lige så godt holde dig væk. For du befinder dig i en branche med mange drømmere.
I 2017 åbnede over 2400 nye restauranter. I ryggen bag står håbefulde restauratører, som nu begiver sig ud på deres livs eventyr. Om det ender med prinsessen og det store kongerige, taler statistikkerne ikke for. Derimod taler det for, at samme restauratør en dag bliver mødt af synet; at en konkurrent med samme udbud af mad åbner ved siden af.
Du øger chancerne for konkurs, hvis du går mere op i konkurrenterne end din egen restaurant.
Du øger chancerne yderligere, hvis du kopierer en anden restaurants koncept.
Du gør det langt værre, hvis du også tilbyder billige deals.
Undgå for pokker at gøre som dine konkurrenter. Hvis naborestauranten sætter priserne ned, så graver du din egen grav, hvis du også gør det. Du må aldrig lade dig påvirke af, hvad din konkurrent gør. Hold dig opdateret, men kopier ikke.
Skab dit eget marked. Find på noget, hvor folk besøger dig, fordi de ikke ser andre muligheder.
3) Dine medarbejdere er sløve og ukvalificeret
Det er efterhånden alment kendt, at restaurationsbranchen mangler kvalificeret arbejdskraft. Horesta – restauranternes brancheorganisation – har talt om det længe. Desværre ændrer problemet sig ikke – og det vil det måske aldrig.
Du kan aldrig give dine ansatte skylden for, at det går dårligt. Presset hviler på dine skuldre alene. Derfor er det i langt højere grad din opgave at uddanne tjenere.
4) Stigende råvarepriser
De glade restaurantgæster har vænnet sig til, at man kan få en hovedret til 150 kr. Nu er det blevet prisen. Oppe i deres hoved er det nu indlysende, at al mad bør koste 150 kr.
Opfattelsen af restaurantpriser er et kæmpe problem. Det er din skyld og dine konkurrenters skyld, at det er blevet sådan. Med deals og tilbud er I restauratører selv med til at grave jeres egen grav.
Når dine udgifter til råvarer stiger, som de altid gør, vil det bide dig og dine konkurrenter i røven. Man kan sige, at I står i samme båd og har samme problemer, men det gør ikke risikoen for konkurs mindre.
5) Du ved ikk’ en skid om forretning
Gå herfra med dagens vigtigste lektie:
En restaurant er en forretning.
Hvis det lyder kedeligt, er det fordi, du ikke har et forretnings-mindset.
Marginer, effektivisering, indkøbsstrategi, løn, ansættelse. Hvis du allerede nu bliver forpustet, skal du måske finde et andet arbejde. Eller finder en makker, som er god til det.
Næste pointe skal du også have med.
Tag et kig på Gorms; en dansk pizzakæde, der laver italienske pizzaer. Eller for den sags skyld Madklubben; den efterhånden store kæde med restauranter i både Jylland og København. Ser du nærmere på disse forretninger, vil du indse, at de er drevet af forretningsfolk, som holder øje med salgstal dagligt.
Tag beslutninger, som din restaurant var en virksomhed – med udgangspunkt i tal.
6) Dit koncept er ikke godt nok
”De gode tider har tiltrukket en del lykkeriddere, men det kræver knivskarpe koncepter”, siger Claus Jorch Andersen, partner i Deloitte og ekspert i restaurationsbranchen, til mediet Estatemedia.dk.
Med god mad og service kommer du et stykke af vejen, men det er på ingen måder nok. For at lykkedes skal du tilbyde gæsterne mere. De vil have ’det dér…’ unikke og særlige, som de ikke kan få andre steder.
Mennesket har altid søgt oplevelser, som man kun kan få ét sted fra. Din restaurant skal blive dette sted.
Engang var Jensens Bøfhus et godt eksempel på et bundsolidt koncept. Hvis du var i tvivl, kan vi godt fortælle det: De har tjent styrtende med penge. Lad os nu ikke komme ind på situationen i dag – deres problemer skyldes heller ikke konceptet. Bare husk på, at de har tjent flere penge, end nogen anden restauratør tør tænke på. Takket være et koncept.
Skal du have succes i denne branche, skal du være konkurrenternes konkurrent. Du skal have en helt særlig stemning, som dine konkurrenter prøver at kopiere. Den slags ideer – altså koncepter – kommer ikke til dig øjeblikkeligt eller ved en Google-søgning på ’restaurant ideas’.
Restaurationsbranchen er nok den hårdeste branche, at man kan arbejde i.
Hvis ønsket om at drive restaurant ikke kommer brændende ud af dig indefra, så skal du lade vær. Hvis det er hårdt bare at tænke på det, så skal du lade vær. Og sig for guds skyld ikke, at du render rundt og stresser over småting som at betale husleje. Du skal selvfølgelig betale husleje, men hvis du lader dig påvirke for meget, så skal du måske genoverveje din beslutning med at drive restaurant.
Mange restauratører er sikkert bekymret for fremtiden. Med god grund. Branchen er ustabil, medarbejdere kommer og går, i morgen kan en ny italiensk restaurant slå dørene op med 3 retter for 200 kroner.
Hvad er det, som holder dig i gang?
[blog-poll v=1]